U-I-256/03
Natisni
Opravilna št.:
U-I-256/03
Datum odločitve:
7. 7. 2005
ECLI:
ECLI:SI:USRS:2005:U.I.256.03
Akt:
Zakon o spremembah in dopolnitvah Zakona o avtorski in sorodnih pravicah (Uradni list RS, št. 9/01) (ZASP-A), 7. čl.
Izrek:
Postopek za preizkus pobude za začetek postopka za oceno ustavnosti 7. člena Zakona o spremembah in dopolnitvah Zakona o avtorski in sorodnih pravicah (Uradni list RS, št. 9/01) se ustavi.
Evidenčni stavek:
Ustavno sodišče ustavi postopek za preizkus pobude, če pobudnik v primeru prenehanja veljavnosti izpodbijane zakonske določbe splošnega akta na poziv Ustavnega sodišča ne sporoči, ali še vztraja pri vloženi pobudi, oziroma če ne izkaže svojega pravnega interesa.
Geslo:
1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
1.5.51.1.4.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Ustavitev postopka - Nedopolnitev pobude/zahteve.
1.5.51.1.4.3 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Ustavitev postopka - Ustavitev postopka zaradi spremembe zakonske ureditve.
Pravna podlaga:
Člen 28, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Janez Križaj, Ljubljana
Datum vloge:
30. 12. 2003
Vrsta odločitve:
sklep
Vrsta rešitve:
ustavitev
Dokument:
US24887
Dokument v PDF obliki:
U-I-256-03.pdf
119 KB
Prenesite datoteko
U-I-256/03-6
7. 7. 2005
SKLEP
Ustavno sodišče je v postopku za preizkus pobude Janeza Križaja iz Ljubljane na seji dne 7. julija 2005
sklenilo:
Postopek za preizkus pobude za začetek postopka za oceno ustavnosti 7. člena Zakona o spremembah in dopolnitvah Zakona o avtorski in sorodnih pravicah (Uradni list RS, št. 9/01) se ustavi.
Obrazložitev
A.
1. Pobudnik izpodbija 7. člen Zakona o spremembah in dopolnitvah Zakona o avtorski in sorodnih pravicah (v nadaljevanju ZASP-A), ki je prvo točko drugega odstavka 36. člena Zakona o avtorski in sorodnih pravicah (Uradni list RS, št. 21/95 – v nadaljevanju ZASP) spremenil tako, da je pravica javnega posojanja, tj. pravica do ustreznega nadomestila, kadar se daje izvirnik ali primerek dela prek javnih zavodov ali zavodov s pravico javnosti v rabo za določen čas in brez neposredne ali posredne gospodarske koristi, izključena za rabo izvirnikov ali primerkov ne samo pisanih del, ampak celotnega knjižničnega gradiva v javnih knjižnicah. Zatrjuje, da navedena sprememba ZASP grobo posega v pravice ustvarjalcev in nosilcev avtorske in sorodnih pravic  in ogroža interese vseh upravičencev do materialnih pravic na fonogramih in videogramih. Meni, da je v  primeru izposoje fonogramov in videogramov v javnih knjižnicah nemogoče govoriti o zagotovljenem varstvu avtorske in drugih pravic, ki izvirajo iz umetniške in druge dejavnosti. Prosta izposoja naj bi vse ustvarjalce prikrajšala za nadomestilo za javno izposojo in za dobiček, ustvarjen pri prodaji fonogramov in videogramov, česar ni mogoče upravičiti z izobraževalnim, kulturnim in drugim poslanstvom javnih knjižnic. Svoj pravni interes utemeljuje s sklicevanjem na katalog slovenskih knjižnic (baza Cobiss), v katerem naj bi bila glasbena avtorska dela, katerih avtor oziroma soavtor je pobudnik.
B.
2. Izpodbijana določba je med postopkom pred Ustavnim sodiščem z uveljavitvijo Zakona o spremembah in dopolnitvah Zakona o avtorski in sorodnih pravicah (Uradni list RS, št. 43/2004 – v nadaljevanju ZASP-B) prenehala veljati.
3. Ustavno sodišče na podlagi 47. člena Zakona o Ustavnem sodišču (Uradni list RS, št. 15/94 – v nadaljevanju ZUstS) presoja predpise, ki so med postopkom pred Ustavnim sodiščem prenehali veljati ali so bili usklajeni z Ustavo le, če niso bile odpravljene posledice neustavnosti.
4. Pobudnik je bil zato pozvan, naj sporoči, ali še vztraja pri vloženi pobudi in pojasni,
kako bi morebitna ugotovitev neustavnosti izpodbijane določbe izboljšala njegov pravni položaj. Ob tem je bil opozorjen na posledice, če v danem roku ne bo dopolnil pobude z zahtevanimi podatki, potrebnimi za nadaljevanje tega postopka.
5. Ker se pobudnik na poziv Ustavnega sodišča ni odzval, je Ustavno sodišče postopek za preizkus pobude ustavilo.
C.
6. Ustavno sodišče je sprejelo ta sklep na podlagi 28. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj
zanj
Podpredsednica
dr. Mirjam Škrk